《牧云庵观龙缝泉因怀碧山吟社》
清代·秦昌焯

空山腹元精，众窍泻灵液。支流汇成渊，形似半规月。

其上有悬崖，亘古此开擘。清冷涵雪乳，阴翳生石发。

入耳无惊喧，一线引岩隙。涓涓流自细，汩汩源不竭。

到来秋暑忘，弥觉尘虑释。传闻雷雨时，肤寸云气白。

疑有蛰龙起，蜿蜒破石壁。缅昔弘治初，十老留胜迹。

图画写林峦，觞咏盛裙屐。迄今数百年，骚雅久消歇。

惟余涧泉冷，曾照髭眉碧。庵僧鹤貌癯，招我话闲适。

汲泉试烹茶，清风生两腋。

作者简介：秦昌焯(1807-1865)，字尔翼,号雪樵。清无锡人。湘文子,昌煜弟。能诗。有《微云楼诗集》5卷。